CELEX: 62000CJ0370
Traktatbrud
Manglende gennemførelse af direktiv 96/49/EF og 96/87/EF

Dommens præmisser
1 Ved stævning indleveret til Domstolens Justitskontor den 6. oktober 2000 har Kommissionen for De Europæiske Fællesskaber i henhold til artikel 226 EF nedlagt påstand om, at det fastslås, at Irland har tilsidesat sine forpligtelser i henhold til Rådets direktiv 96/49/EF af 23. juli 1996 om indbyrdes tilnærmelse af medlemsstaternes lovgivning om jernbanebefordring af farligt gods (EFT L 235, s. 25) og Kommissionens direktiv 96/87/EF af 13. december 1996 om tilpasning til den tekniske udvikling af direktiv 96/49/EF (EFT L 335, s. 45), idet Irland ikke har vedtaget og/eller underrettet Kommissionen om de love og administrative bestemmelser, der er nødvendige for at efterkomme direktiverne.
2 I henhold til artikel 10, stk. 1, i direktiv 96/49 og artikel 2, stk. 1, i direktiv 96/87 skulle medlemsstaterne sætte de nødvendige love og administrative bestemmelser i kraft for at efterkomme disse direktiver inden den 1. januar 1997 og straks underrette Kommissionen herom.
3 Kommissionen fandt, at direktiv 96/49 og direktiv 96/87 ikke var blevet gennemført i irsk ret inden for den fastsatte frist, og indledte derfor en traktatbrudsprocedure. Efter at have tilstillet Irland åbningsskrivelser fremsatte Kommissionen den 27. januar og 1. februar 2000 to begrundede udtalelser, hvori den opfordrede medlemsstaten til at træffe de nødvendige foranstaltninger for at efterkomme udtalelserne inden for en frist på to måneder fra deres meddelelse.
4 Da Kommissionen ikke modtog oplysninger om, at direktiverne var blevet gennemført, har den anlagt denne sag.
5 Kommissionen har, under henvisning til de forpligtelser, der i medfør af artikel 10 EF og artikel 249, stk. 3, EF påhviler medlemsstaterne, gjort gældende, at Irland skulle træffe de nødvendige foranstaltninger for at efterkomme direktiv 96/49 og 96/87.
6 Irland, der ikke bestrider traktatbruddet, har anført, at gennemførelsen af direktiverne er i gang.
7 Da direktiverne ikke er blevet gennemført inden for de fastsatte frister, må der gives Kommissionen medhold i dens påstande.
8 Det skal derfor fastslås, at Irland har tilsidesat sine forpligtelser i henhold til direktiv 96/49 og 96/87, idet Irland ikke har vedtaget de love og administrative bestemmelser, der er nødvendige for at efterkomme direktiverne.
Afgørelse om sagsomkostninger
Sagens omkostninger
9 I henhold til procesreglementets artikel 69, stk. 2, pålægges det den tabende part at betale sagens omkostninger, hvis der er nedlagt påstand herom. Da Kommissionen har nedlagt påstand om, at Irland tilpligtes at betale sagens omkostninger, og Irland har tabt sagen, bør det pålægges Irland at betale sagens omkostninger.
Afgørelse
På grundlag af disse præmisser
udtaler og bestemmer
DOMSTOLEN (Første Afdeling)
1) Irland har tilsidesat sine forpligtelser i henhold til Rådets direktiv 96/49/EF af 23. juli 1996 om indbyrdes tilnærmelse af medlemsstaternes lovgivning om jernbanebefordring af farligt gods og Kommissionens direktiv 96/87/EF af 13. december 1996 om tilpasning til den tekniske udvikling af direktiv 96/49/EF, idet Irland ikke har vedtaget de love og administrative bestemmelser, der er nødvendige for at efterkomme direktiverne.
2) Irland betaler sagens omkostninger.